b'\n_START_ARTICLE_\n\xc5\xbdaliasis spindulys\n_START_SECTION_\nSusidarymas\n_START_PARAGRAPH_\n\xc5\xbdem\xc4\x97s atmosfera susideda i\xc5\xa1 nevienodo tankio sluoksni\xc5\xb3, kurie nukreipia Saul\xc4\x97s spindulius nuo tiesioginio sklidimo krypties (atmosferin\xc4\x97s refrakcijos rei\xc5\xa1kinys) ir sklaido juos \xc4\xaf spektr\xc4\x85. Paskutiniai besileid\xc5\xbeian\xc4\x8dios Saul\xc4\x97s spinduliai, i\xc5\xa1sisklaidydami \xc4\xaf spektr\xc4\x85, sudaro spalvot\xc5\xb3 spinduli\xc5\xb3 v\xc4\x97duokl\xc4\x99. Beje, d\xc4\x97l refrakcijos besileid\xc5\xbeianti arba tekanti Saul\xc4\x97 prie horizonto atrodo suplota, o regimasis auk\xc5\xa1tis prie horizonto yra didesnis nei atrodo. \xc5\xa0io rei\xc5\xa1kinio paai\xc5\xa1kinimas toks: d\xc4\x97l refrakcijos apatinis Saul\xc4\x97s disko kra\xc5\xa1tas pakyla vidutini\xc5\xa1kai 35\xc2\xb0, o vir\xc5\xa1utinis\xc2\xa0\xe2\x80\x93 28\xc2\xb0, taigi Saul\xc4\x97s diskas susiploja 7\xc2\xb0. Kai Saul\xc4\x97 zenite, refrakcijos n\xc4\x97ra._NEWLINE_\xc5\xbdi\xc5\xabrint \xc4\xaf Saul\xc4\x99, esan\xc4\x8di\xc4\x85 ties horizontu, \xc5\xbei\xc5\xabrima \xc4\xaf j\xc4\x85 pro stor\xc4\x85 atmosferos duj\xc5\xb3 sluoksn\xc4\xaf, kuris dal\xc4\xaf spinduli\xc5\xb3 sugeria (vyksta selektyvioji sugertis). Kol Saul\xc4\x97 auk\xc5\xa1tai vir\xc5\xa1 horizonto, jos \xc5\xa1viesa nustelbia kur kas ma\xc5\xbeiau skais\xc4\x8dius \xc5\xbealiuosius spindulius ir \xc5\xbemogus j\xc5\xb3 nemato._NEWLINE_Kai Saul\xc4\x97 nyra u\xc5\xbe horizonto, paskutinis matomas alyvin\xc4\x97s spalvos spindulys, nes atstumas, arba kitaip refrakcijos dydis, tarp kra\xc5\xa1tini\xc5\xb3 matomojo spektro spinduli\xc5\xb3 (alyvinio ir raudono) susidaro apie 38\xc2\xb0. Bet patys trumpiausi alyviniai, m\xc4\x97lyni ir \xc5\xbeydri spinduliai ilgame kelyje per atmosfer\xc4\x85 (kai Saul\xc4\x97 jau prie horizonto) labiausiai i\xc5\xa1sisklaido, net nepasiekdami \xc5\xbeem\xc4\x97s pavir\xc5\xa1iaus. Be to, \xc5\xa1ios spektro dalies spinduliams ma\xc5\xbeiausiai jautri \xc5\xbemogaus akis. Saulei slepiantis u\xc5\xbe horizonto, spalvos greitai kei\xc4\x8dia viena kit\xc4\x85: po raudonos pasirodo oran\xc5\xbein\xc4\x97, geltona ir paskutiniu akimirksniu\xc2\xa0\xe2\x80\x93 smaragdin\xc4\x97 (\xc5\xbealiasis spindulys)._NEWLINE_Saulei tekant spalvos kei\xc4\x8diasi atvirk\xc5\xa1tine tvarka: pirmasis \xc5\xa1vysteli \xc5\xbealiasis spindulys, j\xc4\xaf kei\xc4\x8dia geltonas, oran\xc5\xbeinis ir galiausiai i\xc5\xa1 u\xc5\xbe horizonto pasirodo raudonas tekan\xc4\x8dio \xc5\xa1viesulio kra\xc5\xa1tas.\n_START_SECTION_\nSusidarymo s\xc4\x85lygos\n_START_PARAGRAPH_\nNorint pamatyti \xc5\xbeali\xc4\x85j\xc4\xaf spindul\xc4\xaf reikia trij\xc5\xb3 s\xc4\x85lyg\xc5\xb3: turi b\xc5\xabti atviras horizontas (pavyzd\xc5\xbeiui, rami j\xc5\xabra), skaidrus oras ir giedra ta horizonto dalis, kurioje teka ar leid\xc5\xbeiasi Saul\xc4\x97. Likus kelioms minut\xc4\x97ms iki saul\xc4\x97lyd\xc5\xbeio, jau galima pasakyti, ar bus matomas \xc5\xbealiasis spindulys. Jeigu besileid\xc5\xbeianti Saul\xc4\x97 raudona ir \xc4\xaf j\xc4\x85 galima \xc5\xbei\xc5\xabr\xc4\x97ti be tamsi\xc5\xb3 akini\xc5\xb3, t\xc4\x85 kart\xc4\x85 \xc5\xbealiasis spindulys nebus matomas (nes atmosfera sugeria visus \xc5\xbealius ir m\xc4\x97lynus spindulius, lieka tik raudoni). Jeigu Saul\xc4\x97, art\xc4\x97dama prie horizonto, i\xc5\xa1liko baltai gelsva ir akinamai ry\xc5\xa1ki, tada gali pasirodyti \xc5\xbealiasis spindulys. Dar labai svarbu, kad ry\xc5\xa1ki b\xc5\xabt\xc5\xb3 horizonto linija. Geriausias s\xc4\x85lygas steb\xc4\x97ti \xc5\xbeali\xc4\x85j\xc4\xaf spindul\xc4\xaf turi j\xc5\xabreiviai, nesunku j\xc4\xaf pamatyti ir kalnuose Saulei slepiantis u\xc5\xbe tolimo kalno keteros.\n_START_SECTION_\nTrukm\xc4\x97\n_START_PARAGRAPH_\n\xc5\xbdaliasis spindulys matomas neilgai. Tai priklauso nuo vietos, geografin\xc4\x97s platumos ir met\xc5\xb3 laiko. Lietuvos platumose \xc5\xbealiasis spindulys gali pasirodyti vienai dviem sekund\xc4\x97ms. Einant link a\xc5\xa1igali\xc5\xb3 rei\xc5\xa1kinio trukm\xc4\x97 ilg\xc4\x97ja. Ilgiausiai \xc5\xbealiasis spindulys matomas per vasaros ir \xc5\xbeiemos solsticijas, kai Saul\xc4\x97 yra labiausia nutolusi \xc4\xaf \xc5\xa1iaur\xc4\x99 ir \xc4\xaf pietus nuo dangaus pusiaujo.'